## La Filmoteca Valenciana acull la projecció dels huit curtmetratges guanyadors de la tercera edició del programa educatiu CIMA10

*** La projecció, en sessió única, se celebra el dimecres 7 de maig i està obert al públic fins que es complete l’aforament
* L’acte està organitzat per l’Associació de Dones Cineastes i de Mitjans Audiovisuals (CIM) i Prime Vídeo, en col·laboració amb l’IVC**

La Filmoteca Valenciana acull la projecció, en sessió única, dels huit curtmetratges guanyadors de la tercera edició del programa educatiu CIMA10. L’exhibició està oberta al públic fins que es complete l’aforament i tindrà lloc el dimecres 7 de maig, a les 10:00 hores.

L’acte està organitzat per l’Associació de Dones Cineastes i de Mitjans Audiovisuals (CIM) i la plataforma Prime Vídeo, en col·laboració amb la Conselleria d’Educació, Cultura, Universitats i Ocupació, a través de l’Institut Valencià de Cultura.

La projecció comptarà amb la presència de Lucía Fernández de la Casa, guionista i directora del curtmetratge *La mateixa sang*, produït per l'IES Font de Sant Lluís de València. Juntament amb la guanyadora estarà Laura García Andreu, directora, guionista i antropòloga (CIM), a més de mentora del projecte, i Verónica Ramos Sánchez, professora de l’IES Font de Sant Lluís.

Els curtmetratges guanyadors d’esta edició en la categoria de centres especialitzats en formació audiovisual són *María*, d’Almudena Castillero Soler de l’escola School Training de Màlaga, amb mentora CIM, Sabrina Muhate; *Namasté, amigo*, de Mario Selvi Salvador de l’IES Vega del Turia de Terol, amb mentora CIM, Marta Lallana; *Senyoretes tranquil·les i senzilles*, d’Alba López Hernández de la Universitat Autònoma de Barcelona, amb mentora CIM, Gemma Blasco; i *Sillas*, de Bernat Aranda Onzain de la Universitat Pontifícia de Salamanca amb mentora CIM, Jenifer de la Rosa.

En la categoria de centres no especialitzats en formació audiovisual els curts *guanyadors són El guedeyu Cenicienta, d’Emma Pérez Velasco i Paula de Jesús Soto de l’IES Bernaldo de Quirós d’Astúries, amb mentora CIM, Sara Condado; Fragmentada*, de Claudia Infantes Sánchez de l’IES Plaza de la Cruz de Navarra, amb mentora CIM, María Monreal: *Giro de tornas* de Laura Guobadia Aimufua de l’IES La Ería d’Astúries, amb mentora CIM, Alicia Moncholí; i *La mateixa sang* de Lucía Fernández de la Casa de l’IES Font de Sant Lluís de València amb mentora CIM, Laura García Andreu.

A través d’un concurs de guions basats en el Decàleg de bones pràctiques per a construir relats més igualitaris i diversos, elaborat per CIM, estudiants d’entre 16 i 23 anys van reflexionar sobre la necessitat d’identificar i derrocar els estereotips de gènere en els continguts audiovisuals.

El concurs va rebre un total de 274 propostes procedents de 23 províncies espanyoles. Un jurat de figures del sector audiovisual, conformat per Ángeles Maeso, María Herrera, María Castejón, Lia Chapman i María Contreras, va ser l’encarregat de seleccionar els huit guions que acabarien rodant-se a Astúries, Barcelona, Navarra, València, Salamanca, Terol i Màlaga.

Els projectes guanyadors han comptat amb un premi en metàl·lic de 800 euros i una dotació econòmica per a la seua producció de fins a 2.000 euros, així com assessories de guió i formació en diferents aspectes creatius i tècnics en totes les fases de producció, acompanyats per professionals vinculades a CIM i Prime Vídeo.

A més, els responsables dels projectes guanyadors han comptat amb reconegudes dones cineastes com a mentores en tot el procés de creació dels curts. Les mentores han sigut Laura García Andreu, Gemma Blasco, Marta Lallana, Jenifer de la Rosa, Sabrina Muhate, Sara Condado, María Monreal i Alicia Moncholí.

CIM és una associació formada per més de 1.300 sòcies professionals del sector audiovisual unides per un objectiu en comú: fomentar una presència igualitària de les cineastes i professionals de l’audiovisual, contribuint a una representació equilibrada i realista de la dona dins dels continguts que oferix el nostre mitjà.

CIM compta amb la participació de sòcies de diferents regions, que es reunixen en 10 delegacions. Actualment hi ha deu delegades territorials, que formen part de la Junta Directiva i que fan un treball específic en les seues autonomies, exercint d’interlocutores amb institucions i entitats regionals.

Fecha: 04/05/2025